Mpanimfoɔ se, “Aboa biara didi kɔ baabi a n’asom bɛdwo no.” Saa ara nso na nnomaa a wɔn ntakra korɔ na wɔtu bɔ mu.
Amammerɛ ne abakɔsɛm kyerɛ sɛ, berɛ a Anlo hene a na wɔfrɛ no Torgbui Adeladza II kɔɔ akuraa wɔ mfeɛ 1998 mu no, Ɔpemsoɔ a na ɔte adwa so saa berɛ no, Otumfoɔ Opoku Ware II soma maa wɔde sika futuro ne nnoɔma afoforɔ binom kɔmaa Anlofoɔ no sɛ wɔmfa nnya wɔn wura Awoamefia a na ɔdi Anlo so no kwan.
Yei nti, amammerɛ mu no, ɛyɛ Asantehene na ɔsie Anlo Awoamefia biara a ɔbɛkɔ akuraa.
Atetesɛm kyerɛ sɛ, Asante ne Anlo ayɔnkofa no atena hɔ firi bɛyɛ mfeɛ 1750, afeha a ɛtɔ so dunwɔtwe  no mu. Animdefoɔ a wɔhwehwɛ abakɔsɛm mu no frɛ saa twaka yi sɛ “Adamfofa Nkitahodie.”
Tete no, ɛsiane sɛdeɛ na Asanteman ne Britainfoɔ ne nnipa a wɔtete mpoano no ani nhyia nti, na ɛtumi ba sɛ wɔsi Asantefoɔ no kwan sɛ wɔremma wɔnnyi nnoɔma mfiri nsuo no so. Sɛ ɛba no saa a, na ɛyɛ Anlofoɔ yi na wɔwia wɔn ho de atuo ne akodeɛ ahodoɔ kɔma Asantefoɔ asraafoɔ no sɛdeɛ wɔbɛtumi ne wɔn atamfo de asi ani. Ɛno da nkyɛn a, na wɔsan nso de nkyene kɔma Asantefoɔ no.
Ɛtɔ da mpo a, na Anloman no tu abɔfoɔ binom ma wɔkɔ Asanteman mu ma wɔde Awoamefia ne ekuo a wɔhwɛ akodie soɔ no anom nsɛm kɔma Asantehene.
Mfeɛ 1965 mu no, Anlo ne Asanteman ne Akwamu yɛɛ asomdwoeɛ apam. Saa berɛ no, na Asantehene Otumfoɔ Kwaku Dua na na ɔdi Asanteman so. Odupɔn tutuiɛ no, onipa a ɔbɛdii Asantehene Kwaku Dua adeɛ ne ne wɔfaase Asantehene Kofi Kakari a na wadi mfeɛ 25 saa berɛ no.
Ɛsiane sɛ deɛ ɔdi akyire sua deɛ ɔdi kan nanteɛ nti, Asantehene Ɔpemsoɔ Kofi Kakari bɛdii adeɛ ara pɛ na ɔde akofena kɔmaa Anlofoɔ sahene Awadada Axorlu I de kyerɛɛ sɛ, asomdwoeɛ apam a Anlo ne Asante ne Akwamu ayɛ no, ɔrebɛhyɛ mu kena.
Wɔde akofena a Ɔpemsoɔ Kofi Kakari de kɔmaa Anlo sahene no aka Anlo adwa Kaklaku ademudeɛ ahodoɔ a wɔakora so firi tete abɛsi ɛnnɛ no ho.
Ayɔnkofa sononko a ɛda Asante ne Anlo ntam yi nti na ɛmaa Asantehene maa Anlofoɔ no asaase kakraka tenaa so wɔ Kumasi. Saa beaeɛ yi na wɔfrɛ no Anloga anaa Anloga Junction wɔ Kumasi no. Ɛwom sɛ wɔfiri Frao mantam mu deɛ, nanso wɔwɔ asaase ne afie wɔ Kumasi nso.
Mpanimfoɔ se, “Sɛ wo biribi ne kankabi na ɔwu a, ɔgya wo kawa.” Yei nti, abusuabɔ a ɛbɛdaa Asante ne Anlofoɔ yi ntam nti, Asantenhene de Asante mmrane no kaa Anlofoɔ din ho maa wɔbɛnyaa din sɛ Anlo Kɔtɔkɔ.
Abakɔsɛm yi nti, ɛnnɛ, Anlo dehye kronkron biara bɛtumi afata sɛ ɔka Asantehene dɔm no ho ma wɔyi mmusuo anaa apaeɛ wɔ nkonnwafieso berɛ a wɔredi Akwasidɛɛ anaa Odwira. Anlofoɔ hene a ɔda Anlofoɔ nyinaa ano wɔ Kumasi seesei ne Torgbui S.K Fuggah.
Ɛsiane sɛ deɛ ɔnim amammerɛ nsɛe amammerɛ nti, tete asomdwoeɛ apam a Anlo ne Asante yɛeɛ no da so ara yɛ adwuma ɛnnɛ nyinaa. Ɛno nti na sɛ Anlogahene redi afahyɛ a, ɔtumi to nsa frɛ Asantehene no.
Tete wɔ bi ka, tete wɔ bi kyerɛ!
